সবাই স্বপ্ন নিয়ে কথা বলতে ভালোবাসেন। ঘুমে দেখা স্বপ্ন জেগে উঠে খুব অর্থবোধক বলে মনে হয়। স্বপ্ন কেন দেখি? স্বপ্নের কি কোন মানে আছে? পৃথিবীর প্রতিটি সংস্কৃতিতেই এই প্রশ্নের উত্তরে বিস্তৃত ভাবনা খুঁজে পাওয়া যাবে। অনেকেই খোয়াবনামা বইটি দেখেছেন। খোয়াবনামাকে বলা যেতে পারে স্বপ্ন অভিধান যেখানে প্রতিটি স্বপ্ন দৃশ্যর রূপকঅর্থ বলে দেয়া আছে। অনেক সময় স্বপ্নকে দেখা হয়েছে ঐশ্বরিক বার্তা হিসেবে। খ্রিষ্টীয় বাইবেল, মুসলমানদের কুরআন আর হিন্দু-বৌদ্ধদের পুরাণে স্বপ্নের মাধ্যমে ভবিষ্যদ্বানীর কথা পাওয়া যায় । কোন কোন প্রাচীন গোষ্ঠী ভাবতো যে ঘুমের সময় আত্মা দেহ থেকে বের হয়ে পৃথিবীর বিভিন্ন জায়গায় ঘুরে বেড়ায় – যে ভ্রমণকাহিনী আমরা স্বপ্ন হিসেবে দেখি। যদি ধরা হয় স্বপ্ন গভীর তাৎপর্যপূর্ণ, তাহলে মনে হবে স্বপ্ন অতীত স্মৃতি আর চিন্তা-দুশ্চিন্তার সরাসরি অনুবাদ। কিংবা এটাও মনে হতে পারে, স্বপ্ন আসলে রূপক-মন্ডিত একটি ছায়াছবি, যেখানে বিভিন্ন দৃশ্যকল্পে গোপন ইঙ্গিত লুকায়িত থাকে, এসব রূপকের আলাদা ব্যাখ্যা প্রয়োজন। ১৫০০ খ্রিষ্টপূর্বে আদিম মিশরে স্বপ্ন বিশ্লেষণের জন্য অনেকগুলো মন্দির ছিলো। সেখানে বিশেষ প্রশিক্ষণপ্রাপ্ত পুরোহিতরা থাকতো স্বপ্নের মানে বলে দেয়ার জন্য। তখনকার পান্ডুলিপি থেকে স্বপ্নের বিভিন্ন উপাদান সম্পর্কে জানা যায়। বেশিরভাগ স্বপ্নকেই তারা ভবিষ্যদ্বানী বলে ভাবতো। উদাহরণ — স্বপ্নে যদি কাক দেখেন তাহলে কোন প্রিয়জনের মৃত্য সামনে ঘটবে।